Benjamin Rautiainen

Benjamin Mikael Rautiainen (s. 12. kesäkuuta 2005 Tampere) on suomalainen jääkiekkoilija, joka edustaa SM-liigajoukkue Tapparaa. Hän on pelipaikaltaan vasen laitahyökkääjä.
Ura.
Seuraura.
Rautiainen aloitti kiekkokoulun omien sanojensa mukaan noin viisivuotiaana. Hänen kasvattajaseuransa on Tappara. Rautiainen siirtyi juniorina sittemmin kuitenkin Ilvekseen, jossa hän voitti kaudella 2020–2021 U16-sarjan piste-, maali- ja syöttöpörssin tehtyään 24 ottelussa peräti lähes kolmen pisteen ottelukohtaisella keskiarvolla tehot 28+40=68. Hänet valittiin U16 SM-sarjan toiseen tähdistökentälliseen. Kauden 2022–2023 Rautiainen aloitti Ilveksen U18-joukkueessa, mutta hän siirtyi vain neljän siellä pelatun ottelun jälkeen kasvattajaseuransa Tapparan U20-joukkueeseen. Rautiainen voitti kauden päätteeksi U20 Suomen-mestaruuden.
Toukokuussa 2023 Rautiainen teki kaksivuotisen juniorisopimuksen Tapparan SM-liigajoukkueen kanssa. Hän aloitti kauden 2023–2024 seuran U20-joukkueessa, jonka paras pistemies ja maalintekijä Rautiainen oli tehoilla 29+33=62. Hän jakoi koko U20 SM-sarjan pistepörssin kolmannen sijan KooKoon Simo Heinosen ja Kärppien Arttu Alasiuruan kanssa. Rautiainen voitti myös koko pudotuspelien pistepörssin tehtyään kahdeksassa ottelussa tehot 8+10=18. Hän voitti myös sarjan tehotilaston lukemalla +12. Rautiainen voitti kauden päätteeksi U20 SM-pronssia. Hän debytoi kauden aikana myös SM-liigassa, jossa Rautiainen pelasi kolme runkosarjaottelua tehden yhden maalin. Hän teki liigadebyyttinsä 20. lokakuuta 2023 SaiPaa vastaan. Rautiainen merkittiin Tapparan nelossentteriksi laidoilleen Radek Mužík ja Oskari Luoto. Hän sai ottelussa jääaikaa 11.54 minuuttia. Rautiainen teki ottelussa myös liigauransa avausmaalin. Hän sai myös yhden kahden minuutin jäähyn koukkaamisesta. 
Maaliskuussa 2024 Rautiainen teki Tapparan kanssa kaksivuotisen SM-liigasopimuksen. Hän pelasi varsinaisella tulokaskaudellaan 2024–2025 SM-liigan runkosarjassa 50 ottelua tehopistein 10+23=33. Rautiainen jakoi tulokkaiden maalipörssin voiton Kiekko-Espoon Arttu Tuomaalan ja HPK:n Roope Vesterisen kanssa sekä tulokkaiden pistepörssin toisen sijan Tuomaalan kanssa edellään vain JYPin Santeri Huovila. Pudotuspeleissä hän pelasi yhdeksän ottelua tehopistein 2+2=4. Rautiaisen molemmat maalit olivat voittomaaleja ensimmäisen kierroksen ottelusarjassa Kiekko-Espoota vastaan. Hän oli kauden päätteeksi kolmen kärkiehdokkaan joukossa ehdolla SM-liigan vuoden tulokkaalle myönnettävän Jarmo Wasaman muistopalkinnon voittajaksi. Rautiainen sijoittui äänestyksessä lopulta kolmanneksi, kun palkinnon voitti Kiekko-Espoon maalivahti Petteri Rimpinen. Hän pelasi kauden aikana myös kahdeksan Mestarien liigan ottelua tehopistein 1+2=3.
Tampa Bay Lightning varasi Rautiaisen neljännellä kierroksella 108. pelaajana . Lokakuussa 2025 hän teki Tapparan kanssa kevääseen 2027 ulottuvan jatkosopimuksen. Neljä päivää myöhemmin 22. lokakuuta 2025 pelatussa vierasottelussa Pelicansia vastaan Rautiainen teki SM-liigauransa ensimmäisen kypärätempun, kun Tappara voitti ottelun lukemin 5–2. Hänen maaleistaan kaksi syntyi ylivoimalla. Rautiainen sai myös kakkossyöttöpisteen Aapeli Räsäsen tekemään maaliin. Joonas Jalvanti valitsi hänet ottelun Alumnien tähtien ykköstähdeksi.
Maajoukkueura.
Rautiainen valittiin vuoden 2025 nuorten MM-kilpailuihin ja voitti Suomen joukkueessa hopeaa. Hän ratkaisi välieräottelun Ruotsia vastaan 4–3-jatkoaikamaalillaan ylivoimalla.
Yhteensä Rautiainen on pelannut 26 nuorten ja seitsemän poikien maaottelua.
Pelityyli.
Rautiainen on luonnehtinut olevansa pelaaja, joka näkee kentän ja pelaajat laajasti sekä löytää ketjukaverit syötöillään. Hänen mukaansa hänen vahvuutensa tulevat esiin hyökkäyspäässä. Rautiaisen mukaan hän pystyy tekemään melko luovia asioita kiekollisessa roolissa. Hän on pitänyt itseään enemmän syöttelijänä kuin maalintekijänä.
Rautiainen on maininnut esikuvakseen Sidney Crosbyn.
Muuta.
Rautiaisen isoveli Emil pelasi jääkiekkoa puolustajana 16-vuotiaaksi asti.
Benjamin Rautiainen valmistui ylioppilaaksi Sammon keskuslukiosta keväällä 2025.